บริษัท ปิโก (ไทยแลนด์) จำกัด (มหาชน) จัดตั้งขึ้นเมื่อ 15 มีนาคม 2535
และได้เข้าจดทะเบียนในตลาดหลักทรัพย์ เอ็ม เอ ไอ เมื่อวันที่ 19 เมษายน 2547 โดยบริษัท
ปิโก (ไทยแลนด์) จำกัด (มหาชน) เป็นบริษัทเครือข่ายของบริษัท ปิโก ฟาร์อีส โฮลดิ้ง จำกัด
ซึ่งถือเป็นบริษัทชั้นนำด้านการออกแบบและจัดสร้างงานแสดงสินค้าและนิทรรศการของโลก
และมีบริษัทในเครือกระจายอยู่ทั่วโลก กว่า 34 สาขา ใน 26 ประเทศ

บริษัทฯ เป็นบริษัทชั้นนำด้านการจัดกิจกรรมทางการตลาด ที่มีประสบการณ์ยาวนานมากกว่า 20 ปี
ซึ่งให้บริการอย่างครบวงจร บริษัทฯ มีเครือข่ายทางธุรกิจที่เข้มแข็งทั้งในและต่างประเทศ
ซึ่งถือเป็น
จุดแข็งสำคัญที่ทำให้บริษัทฯ
ได้รับการยอมรับในวงกว้างในฐานะหนึ่งในผู้นำอุตสาหกรรมทางด้านการจัดกิจกรรมทางการตลาดระดับสากล
หรือ The Leader in global event marketing industry

บริษัทฯ ได้ลงทุนในบริษัทที่มีธุรกิจเกื้อหนุน และสอดคล้องกับการดำเนินธุรกิจของบริษัทฯ
โดยมุ่งเน้นที่จะลงทุนกับผู้ที่มีความชำนาญในธุรกิจนั้นๆ อาทิ บริษัทออกแบบ เป็นต้น ซึ่งทำให้บริษัทฯ
ให้บริการได้มีประสิทธิภาพมากขึ้น นอกจากนี้ บริษัทฯ ยังได้มีการลงทุนในบริษัท พีเอ็กซ์ ซิสเต็ม
จำกัด บริษัท มัลติดีไซน์ จำกัด บริษัท อาร์ทคอม กราฟฟิค จำกัด (ต่อมาได้เปลี่ยนชื่อเป็น บริษัท
นอกซ์ บางกอก จำกัด) และบริษัท อิงค์เจ็ท อิมเมสเจส (ประเทศไทย) จำกัด รวมถึงบริษัท
ไอบริก จำกัด และบริษัท ดีไซน์แลป เอ็มไอเอสซี จำกัด ด้วย ทั้งนี้ เพื่อให้บริษัทฯ
สามารถให้บริการได้ครบวงจรมากขึ้น

ธุรกิจของบริษัทฯ ครอบคลุมการให้บริการด้าน (1) การจัดประชุมและการแสดงสินค้านานาชาติ
(MICE : Meeting, Incentive, Convention, and Exhibition) (2)
การจัดกิจกรรมการตลาด
(Event Marketing) และการสร้างภาพลักษณ์ให้ลูกค้าครบวงจร รวมถึง (3)
การสร้างสรรค์แหล่งการสื่อสารองค์ความรู้ (Knowledge Communication)
โดยกลุ่มลูกค้าหลักของบริษัทฯ กระจายอยู่ในหลายภาคธุรกิจ ทั้งภาครัฐ ภาคเอกชน
และลูกค้าในตลาดต่างประเทศ

ในส่วนภาคเอกชน กลุ่มธุรกิจหลักๆ ที่บริษัทฯ ได้ร่วมงานด้วยอย่างต่อเนื่อง ได้แก่ กลุ่มอุตสาหกรรม
ยานยนต์ กลุ่มเทคโนโลยีสารสนเทศ โดยการให้บริการหลักๆ
จะเกี่ยวกับการจัดกิจกรรมส่งเสริมการตลาด สำหรับในส่วนของภาครัฐ กิจกรรมส่วนใหญ่ ที่บริษัทฯ
ให้บริการจะเป็นในส่วนการบริการด้านการสร้างสรรค์แหล่งการสื่อสารองค์ความรู้ ได้แก่
การจัดสร้างพิพิธภัณฑ์ การจัดแสดงนิทรรศการ เป็นต้น

สำหรับในปีที่ผ่านมา บริษัทฯ ได้สร้างสรรค์ผลงานออกมาอย่างต่อเนื่อง โดยผลงานเด่นๆ ได้แก่
งานมหกรรมยานยนต์ The 30^(th) Bangkok International Motor Show 2009
ซึ่งบริษัทฯ ได้ร่วมสร้างสรรค์บูธให้กับค่ายรถชั้นนำจำนวนมาก
งานมหกรรมวิทยาศาสตร์และเทคโนโลยีแห่งชาติประจำปี 2552 ซึ่งบริษัทฯ
ได้ร่วมจุดประกายและผลักดันยกระดับงานจนกลายเป็นงานมหกรรมระดับชาติ
รวมถึงงานด้านวิชาการอย่างงานประชุมวิชาการนานาชาติด้านการเรียนรู้และการสอน EDUCA
2009 ซึ่งงานนี้ ถือเป็นอีกตัวอย่างของงานด้านการสร้างสรรค์แหล่งสื่อสารองค์ความรู้ของบริษัทฯ

จากความผันผวนของปัจจัยภายนอก ทั้งภาวะการชะลอตัวของเศรษฐกิจโลก
ปัญหาการขาดเสถียรภาพทางการเมืองและการระบาดของไข้หวัดใหญ่ 2009 สายพันธุ์ H1N1
ในช่วงปีที่ผ่านมา ได้ส่งผลกระทบโดยตรงต่อการดำเนินธุรกิจของบริษัทฯ
อันเป็นเหตุสำคัญทำให้ผลประกอบการของบริษัทฯ
ลดลงเมื่อเปรียบเทียบกับผลประกอบการในช่วงปีที่ผ่านมา สำหรับปีสิ้นสุดวันที่ 31 ตุลาคม 2552
บริษัทฯ มีรายได้ 589 ล้านบาท กำไรขั้นต้น 125 ล้านบาท ขาดทุนสุทธิ 30 ล้านบาท
และขาดทุนสุทธิต่อหุ้น 0.26 บาทต่อหุ้น

อย่างไรก็ตาม ฐานะทางการเงินของบริษัทฯ ยังคงเข้มแข็งและมีสภาพคล่องสูง ณ วันที่ 31 ตุลาคม
2552 บริษัทฯ มีทุนจดทะเบียนที่ชำระแล้ว 115 ล้านบาท แบ่งเป็นหุ้นบุริมสิทธิ 330,000 หุ้น
มูลค่าหุ้นละ 1 บาท และหุ้นสามัญ 114,669,980 หุ้น มูลค่าหุ้นละ 1 บาท มีสินทรัพย์รวม 420
ล้านบาท หนี้สินรวม 124 ล้านบาท ส่วนของผู้ถือหุ้น 297 ล้านบาท

สำหรับหลักการดำเนินงานของบริษัท ก็คือ “คุณภาพงาน คุณภาพคน” (Quality Work, Quality
Life) โดยบริษัทฯ เชื่อว่าผลงานที่มีคุณภาพย่อมเป็นผลผลิตมาจากบุคลากรที่มีคุณภาพ ดังนั้นบริษัทฯ
จึงให้ความสำคัญกับการพัฒนาบุคลากร และสนับสนุนการสร้างความชำนาญเฉพาะบุคคลอย่างต่อเนื่อง
นอกจากนี้ บริษัทฯ ยังเน้นการจัดสรรสวัสดิการที่เป็นธรรม และเพียงพอแก่บุคลากรทุกระดับ ทั้งนี้
เพื่อส่งเสริมและสร้างความผูกพันระหว่างบุคลากรกับองค์กร (Employee Engagement)
ซึ่งถือเป็นปัจจัยสำคัญที่ทำให้บริษัทฯ มีความเข้มแข็ง
และสามารถขับเคลื่อนธุรกิจได้อย่างมีประสิทธิภาพ

สำหรับเป้าหมายของบริษัทฯ ในปี 2553
คือการก้าวสู่การเป็นผู้นำด้านธุรกิจการสร้างสรรค์แหล่งการสื่อสารองค์ความรู้ (Knowledge
Communication) และขยายการให้บริการในธุรกิจด้านนี้ ไปยังภาคส่วนต่างๆ
ซึ่งเป้าหมายดังกล่าว สืบเนื่องมาจากความตั้งใจของบริษัทฯ
ที่ต้องการเป็นส่วนหนึ่งของการพัฒนายกระดับสังคมไทย โดยบริษัทฯ
เชื่อว่าการสร้างงานหรือการทำธุรกิจประเภทนี้ นอกจากจะเป็นการสร้างความแตกต่าง
ตอกย้ำจุดเด่นให้กับบริษัทฯ แล้ว ผลงานที่ออกมายังมีคุณค่าต่อสังคมโดยส่วนรวมด้วย

นอกจากนี้ บริษัทฯ
ยังมีเป้าหมายในการขยายธุรกิจในส่วนงานการจัดประชุมและการแสดงสินค้านานาชาติ
และงานกิจกรรมทางการตลาด ซึ่งถือเป็นธุรกิจหลักของบริษัทฯ ให้ครอบคลุมกว้างขวางมากขึ้น
โดยในปี 2553 บริษัทฯ
จะให้ความสำคัญยิ่งขึ้นกับการสร้างฐานธุรกิจโดยการขยายขอบเขตการให้บริการไปยังกลุ่มอุตสาหกรรมที่หลากหลายทั้งในและต่างประเทศ
โดยอาศัยเครือข่ายที่เข้มแข็งของบริษัทฯ ทั้งในและต่างประเทศ